Νέες προσπάθειες για αναζήτηση αγνοουμένων επιβατών του Κόστα Κονκόρντια
αιτία του δυστυχήματος o λάθος χειρισμός του καπετάνιου, δηλώνει η πλοιοκτήτρια εταιρεία
Οι διασωστικές ομάδες στην Ιταλία ξεκίνησαν και πάλι την αναζήτηση επιζώντων μέσα στο κουφάρι του υπερπολυτελούς κρουαζιερόπλοιου που χτύπησε σε ύφαλο πήρε μεγάλη κλίση και άρχισε να βυθίζεται στις ακτές της βόρειας Ιταλίας. Οι έρευνες ξεκίνησαν και πάλι το απόγευμα της Δευτέρας. Λίγες ώρες νωρίτερα το πλοίο είχε μετακινηθεί εξαιτίας των άσχημων καιρικών συνθηκών, αναγκάζοντας τους δύτες που έψαχναν για επιζώντες, να απομακρυνθούν. Έξι άτομα είναι επισήμως οι νεκροί, ενώ άλλα 29 άτομα αγνοούνται ακόμη. Η πλοιοκτήτρια εταιρεία, Κόστα Κροσιέρε, υποστηρίζει ότι αιτία του δυστυχήματος ήταν λάθος χειρισμός του καπετάνιου. Εκπρόσωπος της εταιρείας ανέφερε ότι ο καπετάνιος μπήκε σε «μη εγκεκριμένη» πορεία πριν την πρόσκρουση του πλοίου. Όπως είπε, το πλοίο βρισκόταν πολύ κοντά στις ακτές, και ο καπετάνιος πήρε αποφάσεις κατά την κατάσταση έκτακτης ανάγκης που δεν συνάδουν με τους κανονισμούς της εταιρείας, οι οποίοι στηρίζονται σε διεθνείς προδιαγραφές. Ο καπετάνιος Φρανσέσκο Σετίνο βρίσκεται υπό κράτηση και αντιμετωπίζει κατηγορίες για φόνο εξ’ αμελείας, και για εγκατάλειψη του πλοίου πριν την διάσωση όλων των επιβατών. Το πλοίο με περισσότερους από 4000 επιβάτες προσέκρουσε σε ύφαλο το βράδυ της Παρασκευής. Οι επιζήσαντες περιγράφουν μια χαοτική και τρομακτική κατάσταση. Ορισμένοι από τους επιβαίνοντες υποστηρίζουν ότι δεν υπήρχε καμία οργάνωση στην εκκένωση του πλοίου, ενώ άλλοι βρέθηκαν στα παγωμένα νερά της Μεσογείου να προσπαθούν να κολυμπήσουν προς τις ακτές.